અબુધ લોકોને સીધે રસ્તે ચાલતાં રાખવા માટે જે હજારો દેવદેવીઓની વાર્તા-કથાઓ રચવામાં આવી છે, તેમાંની ઘણી કથાઓની પાછળ વેદમાં કહેલાં સત્યોનો જ ઉપદેશ છે. એ કામ માટે, ઋષિઓનાં નામોનો છૂટથી ઉપયોગ થયો છે. વળી, વિષ્ણુની મહત્તાને બિરદાવતાં પુરાણોમાં વિષ્ણુના પાર્ષદો તથા એના વાહન (એટલે કે ધજાના નિશાન) ગરૂડની, વગેરે પણ વાતો આવે. શિવને લગતાં પુરાણો વધારેમાં વધારે છે. એમાં શિવના “ગણ” (અર્થાત્ સેવક-શિષ્યો), જેવા કે ભૈરવ, નંદીગણ, વીરભદ્ર વગેરેનાં નામો આવે.